RO
L 229/38
Jurnalul Oficial al Uniunii Europene
18.9.2023
(g) furnizarea de consiliere și recomandări cu privire la punerea în aplicare coerentă a prezentului regulament, facilitarea cooperării dintre statele membre și a schimbului de informații cu privire la aspecte legate de prezentul regulament.
(3) Consiliul european pentru semiconductori consiliază Comisia în ceea ce privește chestiuni referitoare la cooperarea internațională legată de semiconductori.
În acest scop, poate ține seama de punctele de vedere exprimate de părțile interesate, inclusiv de cele ale Alianței industriale pentru procesoare și tehnologiile semiconductorilor.
Consiliul european pentru semiconductori poartă discuții periodice privind următoarele și informează Comisia despre rezultatele acestor discuții: (a) cum să se consolideze cooperarea de-a lungul lanțului valoric mondial al semiconductorilor dintre Uniune și țările terțe, ținând seama de acordurile de cooperare internațională existente cu țările terțe; (b) ce țări terțe ar putea avea prioritate pentru o cooperare internațională consolidată în domeniul semiconductorilor, ținând seama de: (i)
complementarități și interdependențe de-a lungul lanțului de aprovizionare cu semiconductori;
(ii) efectul asupra aprovizionării cu semiconductori al politicilor comerciale, al tarifelor, al restricțiilor la export și al barierelor comerciale, precum și efectul închiderii întreprinderilor, al delocalizării sau al achizițiilor principalilor actori de pe piața Uniunii de către entități stabilite în țări terțe, pe baza informațiilor disponibile public; (iii) contribuția potențială la siguranța aprovizionării, ținând seama de capacitatea lor de producție de semiconductori și produse intermediare și de materiile prime necesare pentru a produce semiconductori sau produse intermediare; (iv) acordurile de cooperare existente între țara terță respectivă și Uniune.
Prezentul alineat nu aduce atingere prerogativelor Parlamentului European și nici celor ale Consiliului, în temeiul tratatelor.
(4) Consiliul european pentru semiconductori asigură coordonarea, cooperarea și schimbul de informații, după caz, cu structurile relevante de răspuns în situații de criză și de pregătire pentru situații de criză instituite în temeiul dreptului Uniunii.
Articolul 29 Structura Consiliului european pentru semiconductori (1) Consiliul european pentru semiconductori este alcătuit din reprezentanți din toate statele membre.
Un reprezentant al Comisiei este președintele Consiliului european pentru semiconductori.
(2) Fiecare stat membru numește un reprezentant la nivel înalt în cadrul Consiliului european pentru semiconductori.
Un stat membru poate avea mai mulți reprezentanți în funcție de diferitele sarcini ale Consiliului european pentru semiconductori, atunci când funcția și expertiza necesare impun acest lucru.
Fiecare membru al Consiliului european pentru semiconductori are un supleant.
Numai statele membre au drept de vot.
Fiecare stat membru dispune de un singur vot, indiferent de numărul de reprezentanți pe care îi are.
(3) La prima sa ședință, în urma unei propuneri a președintelui și cu acordul acestuia, Consiliul european pentru semiconductori își adoptă regulamentul de procedură.
(4)
Președintele poate înființa subgrupuri permanente sau temporare în scopul examinării unor chestiuni specifice.
După caz, președintele invită la aceste subgrupuri, pentru a contribui în calitate de observatori, organizații reprezentative ale lanțului valoric al semiconductorilor, Alianța industrială pentru procesoare și tehnologiile semiconductorilor, sindicate și utilizatori de semiconductori la nivelul Uniunii.
Se instituie un subgrup din care fac parte organizații de cercetare și tehnologie ale Uniunii, care va avea sarcina de a examina aspecte specifice privind direcțiile tehnologice strategice și de a prezenta rapoarte în acest sens Consiliului european pentru semiconductori.